Tazné van Wyk se moordenaar gevonnisTazné van Wyk (8). Die man wat tereg gestaan het vir die moord op die agtjarige Tazné van Wyk is Dinsdag in die Wes-Kaapse hooggeregshof nege lewenslange vonnisse opgelê. Eric Ntabazalila, woordvoerder van die Nasionale Vervolgingsgesag, sê Moyhdian Pangkaeker (57) is nege lewenslange vonnisse, 28 jaar en ses maande tronkstraf opgelê. Waarnemende regter Alan Maher het Pangkaeker vroeër skuldig bevind op 21 van die 27 aanklagte teen hom. Dit sluit agt aanklagte van die verkragting van kinders, seksuele aanranding, seksuele uitbuiting van kinders, verskeie aanrandings van kinders, ontvoering, lykskending en dat hy tydens parool gedros het. Heindrich Wyngaard, uitvoerende voorsitter van die Kaapse Forum, verwelkom vonnisoplegging. “Die straf vergoed egter nie daarvoor dat die moordenaar op parool was ten tyde van sy monsteragtige aanval op die agtjarige Tazné nie. Die staat moet hiervoor verantwoordelikheid aanvaar.” Wyngaard sê Tazné se dood moet ook ’n wekroep wees teenoor politici dat polisiëring nie ’n speelbal is om stemme te werf nie. “Polisiëring moet die veiligheid van veral kinders waarborg, en dit gebeur nie tans nie. Die beste waarop ons kan hoop, is dat polisiëringsmagte uit die beheer van minister Bheki Cele na die Wes-Kaap afgewentel word, ’n saak waarvoor die Kaapse Forum hom beywer.” Kaylynn Palm, aksiesentrum-koördineerder by Action Society, het ook die vonnisoplegging verwelkom – drie jaar en een week ná Tazné verdwyn het. “Gevaarlike mense soos hierdie misdadigers moet nooit toegelaat word om in kontak te kom met enige kind of vrou nie. Hy is ŉ skande vir die mensdom.” Tazné het op 7 Februarie 2020 van Elsiesrivier in die Wes-Kaap verdwyn. Haar liggaam is twee weke later in ŉ stormwaterpyp buite Worcester gevind. Pangkaeker is op 17 Februarie 2020 in hegtenis geneem. Voor Tazné se moord is die man 10 jaar tronkstraf opgelê vir strafbare manslag in 2008. Hy is in Oktober 2016 op parool vrygelaat. Regter Alan Maher het Dinsdag gesê Pangkaeker is “duidelik verby enige hoop op rehabilitasie” en “het ŉ hart gevul met donkerte”. “Ons is tevrede met die vonnisoplegging, maar dit is jammer dat dit drie jaar lank geduur het om tot op hierdie punt te kom, as mens in ag neem hy is kort ná Tazné se moord in hegtenis geneem,” voeg Palm by. “Die strafregstelsel moet baie vinniger beweeg sodat slagoffers die geregtigheid kry wat hulle verdien.”